Z. Kramplová, ministerka pôdohospodárstva SR: (2008-07-03):
Chcela by som vás poprosiť, aby to, čo je v médiách uverejnené, ste nebrali ako stopercentnú pravdu. Dobre viete, že vždy v médiách v uvádzaných článkoch je aj niečo, čo je nepresné a čo si pisateľ dáva na svoj obraz a využíva vo svoj prospech. Ale, aby som išla poporiadku. Medzi ministerstvom pôdohospodárstva a Štátnym veterinárnym ústavom v Dolnom Kubíne bola uzatvorená zmluva na túto úlohu v roku 2001, konkrétne 20. februára. To plnenie bolo, myslím, úplne jasné, nemusím rozvádzať odbornú rovinu tejto úlohy. Ale podstatné je to, že na tejto úlohe sa podieľalo 14 zamestnancov Štátneho veterinárneho ústavu v Dolnom Kubíne. Z tých 14 zamestnancov bolo 6 odborných pracovníkov a 8 technických zamestnancov. Medzi týmito zamestnancami, samozrejme, bola aj pani MVDr. Kantíková. V zmluve sa jasne píše, že pri zverejňovaní výsledkov riešenia a činností stanovených touto zmluvou je dodržiavať autorské práva v zmysle autorského zákona. V roku 2002 pán MVDr. Holko zverejnil článok, v ktorom na základe výsledkov z tejto účelovej úlohy zverejnil určité informácie. Pani MVDr. Kantíková, keď robila svoju prácu, požiadala ministerstvo pôdohospodárstva, a bolo to 17. mája 2002, aby mohla zverejniť určité informácie, ktoré sa dotýkali tejto priamej úlohy. Tento list tu mám k dispozícii. Bol jej daný súhlas od generálneho riaditeľa sekcie poľnohospodárskych komodít a tu konkrétne píše, že žiada v súlade s touto zmluvou, ktorá má č. 513 z roku 1991, aby jej bolo umožnené v rámci svojej práce zverejniť určitú časť týchto výsledkov. Na základe tohto súhlasu urobila vlastne to, že v rámci svojho materiálu použila 3 strany spolu zo 118 strán dizertačnej práce a uverejnila túto prácu so súhlasom ministerstva pôdohospodárstva. Znovu zdôrazňujem, že pán MVDr. Holko uverejnil výsledky tejto práce bez súhlasu ministerstva pôdohospodárstva, to znamená, že porušil túto zmluvu a porušil autorské právo, pretože tento projekt a túto úlohu financovalo ministerstvo pôdohospodárstva. Preto bola tá moja otázka, o koho morálne zlyhanie v tomto prípade ide. A možno ešte trošku hlbšie. V tomto prípade ide o trošku inú záležitosť. Dobre viete, že v roku 2007 začiatkom roka na ministerstve bol schválený materiál o racionalizácii štátnych veterinárnych a potravinových ústavov a zlúčil sa Štátny veterinárny a potravinový ústav v Prešove so Štátnym veterinárnym a potravinovým ústavom v Dolnom Kubíne a rovnako sa zlúčil Štátny veterinárny a potravinový ústav v Nitre do Bratislavy, čiže prišlo k určitej transformácii. Táto transformácia sa urobila skôr a bola rozhodnutá skôr, ako prišiel pán Pliešovský do funkcie riaditeľa Štátnej veterinárnej a potravinovej správy. Mnohí ľudia práve tento prípad, ktorý sa objavuje a ktorý je skutočne delikátny pre mňa, objavuje sa práve v súvislosti s transformáciou Štátneho veterinárneho ústavu Prešov a Dolného Kubína. Preto by som bola veľmi rada, keby sme skutočne posudzovali veci podľa faktov a nie podľa dojmov a pojmov pracovníkov, ktorí chcú zneužiť danú situáciu vo vzťahu k pani MVDr. Kantíkovej. Tým, že Štátny veterinárny a potravinový ústav v Dolnom Kubíne dlhodobo prejavuje a je hodnotený ako naozaj jeden z vysoko odborných a kvalifikovaných ústavov a má naozaj veľmi erudované osadenstvo, dokazuje aj audit Európskej komisie a inšpekcia Potravinového a veterinárneho úradu Európskej komisie, ktorá veľmi vysoko vyhodnotila toto pracovisko. Pani MVDr. Kantíková na tomto pracovisku pracuje od roku 1992. Ďakujem. Skončila som.